CELEX: 32014D0890
Language: lv
Date: 2014-12-08 00:00:00
Title: 2014/890/ES: Komisijas Īstenošanas lēmums ( 2014. gada 8. decembris ), ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū Spānijas salvijas jeb chia ( Salvia hispanica ) eļļu kā jaunu pārtikas produktu sastāvdaļu (izziņots ar dokumenta numuru C(2014) 9209)

10.12.2014   
            
            
               LV
            
            
               Eiropas Savienības Oficiālais Vēstnesis
            
            
               L 353/15
            
         KOMISIJAS ĪSTENOŠANAS LĒMUMS
   (2014. gada 8. decembris),
   ar ko atbilstīgi Eiropas Parlamenta un Padomes Regulai (EK) Nr. 258/97 atļauj laist tirgū Spānijas salvijas jeb chia (Salvia hispanica) eļļu kā jaunu pārtikas produktu sastāvdaļu
   
      
         (izziņots ar dokumenta numuru C(2014) 9209)
      
   
   (Autentisks ir tikai teksts angļu valodā)
   
      (2014/890/ES)
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
   tā kā:
   
               (1)
            
            
               Uzņēmums Functional Products Trading S.A.2012. gada 12. novembrī Apvienotās Karalistes kompetentajām iestādēm iesniedza pieteikumu par Spānijas salvijas jeb chia (Salvia hispanica) eļļas kā jaunas pārtikas produktu sastāvdaļas laišanu tirgū, tās lietošanai augu eļļā un kā uztura bagātinātāju.
            
         
               (2)
            
            
               Apvienotās Karalistes kompetentā pārtikas produktu novērtējuma iestāde 2013. gada 8. jūlijā sniedza sākotnējo novērtējuma ziņojumu. Šajā ziņojumā tā secināja, ka Spānijas salvijas jeb chia (Salvia hispanica) eļļa atbilst Regulas (EK) Nr. 258/97 3. panta 1. punktā noteiktajiem kritērijiem attiecībā uz jauniem pārtikas produktiem.
            
         
               (3)
            
            
               Komisija 2013. gada 13. septembrī sākotnējo novērtējuma ziņojumu nosūtīja visām dalībvalstīm.
            
         
               (4)
            
            
               Regulas (EK) Nr. 258/97 6. panta 4. punkta pirmajā daļā noteiktajā 60 dienu laikposmā tika sniegti pamatoti iebildumi. Saskaņā ar Regulas (EK) Nr. 258/97 7. panta 1. punktu būtu jāpieņem Komisijas īstenošanas lēmums, kurā tiktu ņemti vērā sniegtie iebildumi. Pieteikuma iesniedzēja sniegtie papildu paskaidrojumi mazināja dalībvalstu un Komisijas bažas.
            
         
               (5)
            
            
               Eiropas Parlamenta un Padomes Direktīvā 2002/46/EK (2) ir noteiktas prasības attiecībā uz uztura bagātinātajiem. Spānijas salvijas jeb chia (Salvia hispanica) eļļas lietošana būtu jāatļauj, neskarot minētā tiesību akta prasības.
            
         
               (6)
            
            
               Šajā lēmumā paredzētie pasākumi atbilst Augu, dzīvnieku, pārtikas aprites un dzīvnieku barības pastāvīgās komitejas atzinumam,
            
         IR PIEŅĒMUSI ŠO LĒMUMU.
   1. pants
   Spānijas salvijas jeb chia (Salvia hispanica) eļļu, kuras specifikācija norādīta I pielikumā, var laist Savienības tirgū kā jaunu pārtikas produktu sastāvdaļu, to lietojot tādā veidā un tādos maksimālajos līmeņos, kā noteikts II pielikumā, neskarot Direktīvas 2002/46/EK noteikumus.
   2. pants
   Ar šo lēmumu atļautās Spānijas salvijas jeb chia eļļas nosaukums to saturošas pārtikas marķējumā ir “Spānijas salvijas jeb chia (Salvia hispanica) eļļa”.
   3. pants
   Šis lēmums ir adresēts uzņēmumam Functional Products Trading S.A., Av. Luis Pasteur 5842 Of. 302 – Vitacura, Santiago, Chile.
   
      Briselē, 2014. gada 8. decembrī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 43, 14.2.1997., 1. lpp.
   
   
      (2)  Eiropas Parlamenta un Padomes 2002. gada 10. jūnija Direktīva 2002/46/EK par dalībvalstu tiesību aktu tuvināšanu attiecībā uz uztura bagātinātājiem (OV L 183, 12.7.2002., 51. lpp.).
   
      I PIELIKUMS
      SPĀNIJAS SALVIJAS JEB CHIA (SALVIA HISPANICA) EĻĻAS SPECIFIKĀCIJA
      
         Apraksts:
      
      Spānijas salvijas jeb chia eļļu izgatavo no Spānijas salvijas jeb chia (Salvia hispanica L.) sēklām (tīrība – 99,9 %) ar aukstās presēšanas metodi. Netiek izmantoti šķīdinātāji, un, kad eļļa ir izspiesta, to uzglabā nostādināšanas tvertnēs un filtrē, lai atbrīvotos no piemaisījumiem.
      
                  Tests
               
               
                  Specifikācija
               
            
                  Skābums, izteikts oleīnskābē
               
               
                  Ne vairāk kā 2 %
               
            
                  Peroksīda skaitlis
               
               
                  Ne vairāk kā 10 meq/kg
               
            
                  Nešķīstoši piemaisījumi
               
               
                  Ne vairāk kā 0,05 %
               
            
                  Alfa linolēnskābe
               
               
                  Ne mazāk kā 60 %
               
            
                  Linolskābe
               
               
                  15–20 %
               
            
   
      II PIELIKUMS
      SPĀNIJAS SALVIJAS JEB CHIA (SALVIA HISPANICA) EĻĻAS ATĻAUTIE LIETOŠANAS VEIDI
      
                  Pārtikas kategorija
               
               
                  Lietošanas devas
               
            
                  Tauki un eļļas
               
               
                  Ne vairāk kā 10 %
               
            
                  Uztura bagātinātāji
               
               
                  Ne vairāk kā 2 g dienā